11. február 2026

Ocenenie ženských vedeckých osobností v oblasti vlasového výskumu
Spoločnosť Henkel odovzdala ocenenie „Martha Schwarzkopf Award“ výnimočným vedkyniam

•	Henkel už po štvrtý raz udeľuje „Cenu Marthy Schwarzkopfovej pre ženy vo vede“
•	Víťazky získavajú finančnú odmenu a možnosť exkluzívnej vedeckej spolupráce a podpory zo strany odborníkov Henkelu

Düsseldorf, Nemecko – Spoločnosť Henkel už po štvrtýkrát ocenila medzinárodné vedecké osobnosti v oblasti výskumu ľudského vlasu. Víťazky si prevzali ocenenia na slávnostnom podujatí 11. februára v Düsseldorfe a získali finančné odmeny až do výšky 10 000 eur. Cieľom ceny Marthy Schwarzkopfovej je podporiť ženy vo vede, najmä v oblasti výskumu ľudského vlasu.

Rovnosť príležitostí a rodová rovnosť sú pevnou súčasťou firemnej kultúry spoločnosti Henkel. „Ženy sú v prírodných a technických vedách stále nedostatočne zastúpené. Prostredníctvom ocenenia Martha Schwarzkopf Award podporujeme rozmanitosť vo vede a cielene pomáhame talentovaným výskumníčkam – najmä tým, ktoré sa venujú starostlivosti o vlasy a zdravie pokožky hlavy,“ uviedol Frank Meyer, viceprezident oddelenia globálneho výskumu a vývoja obchodnej divízie Consumer Brands.

Do súťaže sa mohli zapojiť výskumníčky z celého sveta pôsobiace v oblasti výskumu vlasu alebo príbuzných disciplín. Všetky prihlášky posudzovala odborná porota zložená z vedeckých pracovníkov výskumu a vývoja divízie Consumer Brands spoločnosti Henkel. Víťazka ocenenia za celoživotný prínos získala 10 000 eur, víťazka kategórie „Výnimočný talent“ bola ocenená sumou 7 500 eur a v kategórii „Vychádzajúci talent“ sumou 5 000 eur. Tri kategórie odrážajú rôzne etapy profesionálnej kariéry – od začínajúcich nadaných vedkýň až po ich celoživotný prínos k výskumu. Okrem finančnej odmeny získavajú víťazky aj možnosť intenzívnej výmeny poznatkov s odborníkmi Henkelu a bývalými laureátkami ocenenia v rámci iniciatívy „Komunita Marthy Schwarzkopfovej“. Iniciatíva podporuje nielen budovanie hodnotnej siete odborných kontaktov, ale aj ďalší rozvoj ich výskumných projektov. „V priebehu rokov vznikla okolo ocenenia silná medzinárodná sieť charakterizovaná intenzívnou výmenou odborných skúseností. Vysoký záujem a množstvo kvalitných prihlášok z celého sveta to jasne potvrdzujú,“ uviedla Astrid Kleenová, korporátna viceprezidentka pre výskum a vývoj v Henkel Consumer Brands Professional.

O víťazkách
Tohtoročné laureátky presvedčili porotu svojimi inováciami, priekopníckym prístupom a vysokou relevanciou svojho výskumu.

Dr. Gabriela Danielsová z University of the Arts London (Spojené kráľovstvo) získala ocenenie v kategórii „Celoživotný prínos“. Viac ako 20 rokov vyučuje metodológiu výskumu v oblasti kozmetických vied a významne prispela k inovatívnemu rozvoju tohto odboru. Jej práca prepája viaceré disciplíny a zameriava sa na starostlivosť o vlasy, vývoj kozmetických produktov, využívanie umelej inteligencie vo výskume vlasov a hodnotenie sociálnych a senzorických aspektov vlasov.

Za svoj inovatívny prístup k výskumu v oblasti starostlivosti o vlasy získala ocenenie „Výnimočný talent“ Dr. Siyu Zhuová z Tsinghua University v Pekingu (Čína). Jej výskum sa sústreďuje na biológiu vlasových folikulov a pokročilé metódy digitálneho navrhovania. Pomocou počítačových techník vyvíja nové molekuly s veľkým potenciálom podporovať rast vlasov a zlepšovať zdravie pokožky hlavy.

Meriem Kassarová, doktorandka na technologickom inštitúte Karlsruhe Institute of Technology (KIT) v Nemecku, bola ocenená v kategórii „Vychádzajúci talent“. Jej výskum prepája molekulárnu materiálovú vedu, biotechnológie a analytickú chémiu a uplatňuje sa pri polymérových senzorických povrchoch, simuláciách a detekcii biomarkerov. Aplikácia týchto metód vo výskume vlasov podčiarkuje jej výnimočný inovačný potenciál.

O ocenení Martha Schwarzkopf Award
Cena nesie meno Marthy Schwarzkopfovej, jednej z prvých podnikateliek v Nemecku, ktorá už v ranom období rozpoznala význam výskumu vlasov a aktívne podporovala jeho rozvoj. Technologické inovácie značky Schwarzkopf dodnes nadväzujú na tradíciu vedecko-výskumného inštitútu Schwarzkopf Hair Research Institute, ktorý založila v 20. rokoch 20. storočia. Dnes je Schwarzkopf najväčšou značkou v kategórii vlasovej starostlivosti v portfóliu obchodnej divízie Consumer Brands a prevádzkuje výskumné a vývojové laboratóriá, testovacie salóny a akadémie po celom svete.